Luister: Schuster sê ‘Frank and Fearless’ is ‘anders’Leon Schuster is Sonny Frank. (Foto: Verskaf) Die uiters gewilde akteur en fliekmaker Leon Schuster, wat bekend is vir sy lawwe en uitspattige komedies, se jongste fliek, Frank and Fearless, begin vandag in fliekteaters landwyd draai. Die fliek handel oor ŉ ou sjef, Sonny Frank (Schuster), en ŉ jong seun, Fearless (Themba Ntuli), wat ŉ tog afsit na Pretoria om met die ambassadeur van Nambodia, ŉ fiktiewe land, af te reken en gevange te hou tot hy renosterstropery beëindig. Saam met hulle op hierdie missie is twee viervoet-vriende, wat bydra tot die pret en hart van die verhaal. Reini is ŉ babarenoster wie se ma deur stropers doodgemaak is en Dog is Fearless se lojale swart brak. Wanneer dinge egter lelik skeefloop, word hulle gedwing om ŉ peloton genadelose stropers aan te vat, onder wie die skrikwekkende ekswildbewaarder, Dolf (Kenneth Nkosi), met wie Sonny ŉ “geskiedenis” het. “Dit is ŉ heerlike gesinskomedie met hart en emosie,” vertel Schuster in ŉ telefoniese onderhoud met Maroela Media. Themba Ntuli is Fearless. (Foto: Verskaf) “Die fliek is spesifiek gemik op kinders, met ŉ baie belangrike boodskap teen renosterstropery,” vertel hy opgewonde. “Dit is wat Frank and Fearless anders maak as enige ander Schuster-fliek wat ek al vantevore aangepak het. Dit was ŉ waagstuk, maar ons glo in onsself en het al uitstekende terugvoer gekry.” Hy kan nie uitgepraat raak oor Ntuli se spel in dié fliek nie. Ntuli het naam gemaak in die fliek Meerkat Maantuig. “Klein Themba is uitstekend in sy rol. Ek het binne die eerste paar dae so gemaklik gevoel saam met hom. Hy is ŉ wonderlike mens met ŉ sagte geaardheid.” Die regisseur van die fliek, Gray Hofmeyr, het Schuster gehelp met sy karakterinkleding vir die rolprent. “Hy het vir my gesê ek moet meer na ŉ kok lyk, met lang grys hare. Ons het saam die karakter voor die spieël uitgewerk, met ŉ lekker baard en ŉ snor. Ek het ook baie geëet en ŉ boepens bygekry. Gray het my baie goed in die rol gelei.” Hierdie rolprent, uit die pen van Schuster, Hofmeyr en Geoff Newton, is geskep deur ŉ dinamiese span rolprentkundiges, met bekroonde fliekmaker Hofmeyr (Jock of the Bushveld, Sweet and Short, There’s a Zulu on my Stoep) as regisseur en André Scholtz en Menzi Thabede as vervaardigers. Frank and Fearless begin Vrydag 23 November in 95 rolprentteaters landwyd draai.